कुरुक्षेत्र में 24 तो सोनीपत में 14.5MM पानी गिरा; 25 से 27 तक फिर मौसम खराब
Haryana Weather Latest News Update;   गुरुग्राम के कुछ क्षेत्रों में 14 एमएम बारिश रिकॉर्ड हुई है। रात को 3 बजे से ही जीटी रोड बेल्ट के जिलों सोनीपत, पानीपत, करनाल, कुरुक्षेत्र, अंबाला, यमुनानगर व पंचकूला में मौसम खराब हो गया था
हरियाणा में आज जीटी रोड बेल्ट के जिलों में झमाझम बारिश हुई है। अभी भी आसमान में बादल हैं और मौसम सुहावना बना हुआ है। वहीं कई जिलों में अभी बारिश के आसार हैं। राजस्थान के साथ लगते प्रदेश के जिलों में फिलहाल मौसम साफ है और धूप निकली हुई है। मौसम विभाग की ओर से अभी कुछ घंटे के लिए किसी प्रकार की चेतावनी नहीं है।
IMD की ओर से जारी डाटा में सबसे ज्यादा बारिश कुरुक्षेत्र में 24 एमएम और इसके बाद सोनीपत में 14.5 एमएम हुई है। गुरुग्राम के कुछ क्षेत्रों में 14 एमएम बारिश रिकॉर्ड हुई है। रात को 3 बजे से ही जीटी रोड बेल्ट के जिलों सोनीपत, पानीपत, करनाल, कुरुक्षेत्र, अंबाला, यमुनानगर व पंचकूला में मौसम खराब हो गया था। साढ़े 3 बजे के आसपास बारिश शुरू हुई। सोनीपत में तो रुक रुक कर 7 बजे तक बादल बरसते रहे।
अंबाला में गुरुवार सुबह कहीं तेज, तो कहीं हल्की बारिश हुई। मौसम द्वारा करवट बदलने के बाद भीषण गर्मी से जूझ रहे लोगों को थोड़ी राहत की सांस ली। हालांकि, उमस भरी गर्मी का सितम जारी है। हिसार में रात को कुछ देर के लिए बूंदाबांदी हुई। महेंद्रगढ़, रेवाड़ी, मेवात में रात को हल्की बूंदाबांदी दर्ज हुई।
वर्तमान में मौसम की बात करें तो भिवानी, महेंद्रगढ़, नारनौल, रेवाड़ी, चरखी दादरी, झज्जर, फतेहाबाद, सिरसा में धूप खिली हुई है। सोनीपत में आसमान बादलों से ढका है, वहीं पानीपत, करनाल व जीटी बेल्ट के जिलों में हल्के बादल छाए हैं। अंबाला, बराड़ा, शाहबाद व नारायणगढ़ में फिलहाल ऑरेंज अलर्ट है। यहां मेघ गर्जना के साथ अचानक तेज हवा व बारिश की संभावना है।
कुरुक्षेत्र व यमुनानगर में भी 30 से 40 किमी की रफ्तार से आंधी का माहौल बना हुआ है। जींद के सफीदों, सोनीपत के खरखौदा, करनाल के असंध और पलवल के होडल में बारिश की संभावना बनी हुई है।
25 जून से प्री मानसून की बारिश
चौधरी चरणसिंह हरियाणा कृषि विश्वविद्यालय हिसार के कृषि मौसम विज्ञान विभाग के अध्यक्ष डॉ. मदन खीचड़ ने बताया कि 27 जून तक प्रदेश में मौसम परिवर्तनशील रहने की संभावना है। इस दौरान राज्य के ज्यादातर क्षेत्रों में 24 जून तक सुखी हवा चलेगी और गर्मी भी सताएगी। परंतु 24 जून से बंगाल की खाड़ी से मानसूनी हवाएं उत्तर- पश्चिमी क्षेत्र की तरफ बढ़ने से राज्य के वातावरण में नमी की मात्रा बढ़ेगी और इसके बाद मौसम में बदलाव संभव है।
कुछ स्थानों पर होगी तेज बारिश
25 जून रात से 27 जून के दौरान राज्य के ज्यादातर क्षेत्रों में हवाएं के साथ कहीं -कहीं हल्की से मध्यम प्री-मानसून बारिश आने की संभावना है। कुछ एक स्थानों पर तेज बारिश की भी संभावना बन रही है। इससे राज्य के तापमान में फिर से गिरावट आएगी और गर्मी से कुछ राहत मिलेगी।